**Národná rada Slovenskej republiky**

**V. volebné obdobie**

### 386

### VLÁDNY NÁVRH

**Z Á K O N**

z ......................... 2011,

**ktorým sa mení a dopĺňa zákon Národnej rady Slovenskej republiky č. 258/1993 Z. z. o Železniciach Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

Čl. I

 Zákon Národnej rady Slovenskej republiky č. 258/1993 Z. z. o Železniciach Slovenskej republiky v znení zákona č. 152/1997 Z. z. a zákona č. 259/2001 Z. z. sa mení a dopĺňa takto:

V § 5 odsek 1 znie:

„(1) Správna rada je najvyšší orgán železníc. Má päť členov. Štyria členovia správnej rady sú odborníci, najmä z odvetvia dopravy, financií a práva vymenovaní na základe výsledkov výberového konania, ktorého podmienky určí minister dopravy, výstavby a regionálneho rozvoja Slovenskej republiky (ďalej len „minister“) a jeden je volený zástupca zamestnancov železníc.“.

V § 5 ods. 2 prvá veta znie: „Členov správnej rady vymenúva a odvoláva minister; z nich jedného vymenúva a odvoláva na základe návrhu vychádzajúceho z volieb vykonaných kolektívom zamestnancov.“.

Za § 28a sa vkladá nový § 28b, ktorý vrátane nadpisu znie:

„§ 28b

Prechodné ustanovenie k právnej úprave účinnej od 15. októbra 2011

Funkčné obdobie doterajších členov správnej rady končí 15. októbra 2011. Účinky skončenia funkčného obdobia doterajších členov správnej rady nastávajú dňom vymenovania nových členov správnej rady.“.

Čl. II

Tento zákon nadobúda účinnosť 15. októbra 2011.